EPISTOLA XIX. AD WIGARDUM ABBATEM INDENSEM.
FROTHARIUS, misericordia Dei episcopus, WIGHARDO merito et sanctitate venerabili abbati, et universae congregationi salutem.
De profectu atque utilitate vestra sollicitudinem et curam me assidue sciatis habere, et de his quae nuper significastis, seu de clerici vestri ordinatione, quidquid rationabiliter et idonee possumus, adimplere velle. Caeterum peto ut vestro adminiculo tria carra vini de Bonna faciatis nobis perduci ad palatium Aquis, et quidquid iterum vobis de nostro servitio competit remandate. Valete in Domino semper.